R. Madej, poslanec: (2003-05-20):
Zákon č. 125/1998 Z. z. o životnom minime a o ustanovení súm na účely štátnych sociálnych dávok v znení neskorších predpisov v § 4 ustanovuje príjmy na účely určenia súm životného minima. Zároveň je v tomto ustanovení upravené, čo sa za príjem nepovažuje. Na účely dávky sociálnej pomoci sa do príjmu osôb spoločne posudzovaných podľa platného právneho stavu započítava aj sociálne štipendium, ktoré má však slúžiť na pokrývanie zvýšených nákladov žiaka a študenta v súvislosti s prípravou na povolanie. V prípadoch stavu hmotnej núdze sa však plná výška štipendia započítava do príjmu spoločne posudzovaných osôb a o výšku štipendia sa teda kráti dávka sociálnej pomoci. Študent teda na jednej strane dostane od školy sociálne štipendium, na strane druhej je ukrátený o tú istú sumu na dávke sociálnej pomoci, ktorej poberateľmi sú jeho rodičia. Vážené dámy, vážení páni, veľmi jednoduchou matematikou zistíme, že teda v tomto prípade je študent na nule, nedostane ani o korunu viac. Dovolím si citovať § 4 zákona o sociálnej pomoci, ktorý upravuje dávku sociálnej pomoci nasledovne: „Dávka sociálnej pomoci sa poskytuje občanovi, ktorý je v hmotnej núdzi, na zabezpečenie základných životných podmienok, ak tento zákon neustanovuje inak.“ Naproti tomu si musíme porovnať právnu úpravu štipendií poskytovaných zo štátneho rozpočtu, kde napr. § 96 zákona o vysokých školách ustanovuje: „Štipendiá z prostriedkov štátneho rozpočtu študentom študijných programov prvých 2 stupňov a študijných programov podľa § 53 ods. 3, ktorí majú trvalý pobyt v Slovenskej republike, sa na základe splnenia ustanovených podmienok priznáva sociálne štipendium. Sociálne štipendium prispieva na úhradu nákladov spojených so štúdiom.“ Z citovaných ustanovení teda jasne vyplýva, že sociálne štipendium sa neposkytuje na ten istý účel ako dávka sociálnej pomoci. Kým táto dávka sa poskytuje na zabezpečenie základných životných podmienok, sociálne štipendiá slúžia na úhradu zvýšených nákladov súvisiacich so štúdiom. Sociálne štipendium tak podľa súčasného právneho stavu neplní svoj zákonom ustanovený účel.  Súčasná právna úprava spôsobuje, že sa jednotlivé tieto príjmy navzájom vylučujú, a preto je podľa môjho názoru nelogická, nezmyselná a veľmi najmä nespravodlivá. Predmetnou novelou zákona, ktorú som predložil, sa preto dopĺňa zákon č. 125/1998 Z. z. o životnom minime a o ustanovení súm na účely štátnych sociálnych dávok v znení neskorších predpisov, a to za účelom nezapočítavania sociálneho štipendia študenta do príjmu na účely určenia súm životného minima. V prípade prijatia tejto novely budú teda príjmy študentov plynúce zo sociálnych štipendií príjmami navyše. To znamená, že o túto sumu nebude rodine študenta krátená sociálna dávka. Sociálne štipendium tak bude plniť zákonom ustanovený účel, ktorým je pokrytie zvýšených nákladov súvisiacich so štúdiom. Navrhovaná právna úprava má význam aj v súčasnosti, keď sa sociálne štipendiá, hoci v nedostatočnom množstve a rozsahu, poskytujú študentom vysokých škôl, ale aj niektorých stredných škôl a stredných odborných učilíšť. Napriek tomu, si dovolím povedať, že máme odlišné názory na problematiku spoplatnenia vysokoškolského štúdia, ktoré strana Smer odmieta, musíme vychádzať aj z možností, že takáto právna úprava môže byť prijatá. V prípade rozsiahleho rozšírenia sociálnych štipendií sa problém započítavania do príjmu spoločne posudzovaných osôb stane o to pálčivejším. Nespravodlivosť a nelogickosť súčasnej právnej úpravy sa prejaví v oveľa väčšom  rozsahu. Aj v tejto súvislosti sa teda táto novela zákona javí ako potrebná. Na záver mi dovoľte povedať niekoľko slov k potrebe úpravy adresnosti poskytovaných sociálnych štipendií. Nárok na sociálne štipendiá napr. študentom, ktorých rodičia sú samostatne zárobkovo činné osoby, sa vypočítava podľa výsledku hospodárenia týchto osôb. Je asi chronickou chorobou tohto systému, že mnohé deti podnikateľov, nejde tu len o SZČO, majú nárok sociálne štipendium len preto, že ich rodičia sú v danom roku na nule alebo v strate, hoci sami si zachovávajú dostatočný životný štandard. Naozaj aj toto je príklad zo súčasnosti. Vyzývam aj týmto spôsobom preto na spoluprácu, aby sme poskytovanie sociálnych štipendií upravili tak, aby tento systém bol adresnejší a spravodlivejší. Tento problém si však vyžaduje aj úpravu ďalších právnych predpisov. Vážené panie poslankyne, vážení páni poslanci, prosím vás o podporu navrhovanej novely zákona. Ďakujem pekne.